Hop. Hop. Hop. 44-årige Ditte Leere Hesselborg elsker at hoppe i trampolin flere timer om ugen. Nu har hun givet sig selv den ultimative udfordring. Hun vil forsøge at slå danmarksrekorden i at hoppe længst tid på en trampolin – i 13 timer. - Det bliver så vanvittigt og stort. Jeg glæder mig til suset i kroppen, når jeg forhåbentlig gennemfører. Hun er slet ikke i tvivl om, hvad der bliver den største udfordring: At gå på toilettet. Hun må nemlig ikke forlade trampolinen på noget tidspunkt. - Jeg må blive rigtig gode venner med en voksenble. Ellers overvejer jeg at sætte en presenning op, så jeg kan gøre det, jeg skal, inde under den. Så må dem, der skal tjekke, at jeg fortsætter med at hoppe imens, komme med ind under presenningen, siger Ditte og tilføjer: - Det bliver virkelig grænseoverskridende. Men det skal ikke stoppe mig. Har kun hoppet i fem timer Ditte Leere Hesselborg vil forsøge at slå danmarksrekorden den 19. august fra klokken 7-21 ved TV2 Nord på Søparken i Aabybro i forbindelse med ultraløber Stine Rex’ forsøg på at slå verdensrekorden i ultraløb: 486 kilometer på 72 timer. Som instruktør i jumping fitness i både fitnesscentret Skansen i Nørresundby og Flauenskjold Fitness er Ditte Leere Hesselborg vant til at tilbringe mange timer på en trampolin. - Jeg underviser jo to steder, så i forvejen bruger jeg flere timer om ugen på at hoppe, siger hun. Men rekordforsøget kræver, at hun slår sin egen personlige rekord på fem timers uafbrudt hopperi – med adskillige timer. Den nuværende danmarksrekord er på 12 timer. Og siden man kun tæller i hele timer, skal hun hoppe i 13 timer for at få sit navn i den uofficielle rekordbog (Guiness Rekordbog opgør ikke sådan en rekord officielt). Og det kræver sin kvinde. Og sin træning. - Det er godt, jeg har sommerferie lige om lidt, for jeg skal op og træne 20-25 timer om ugen – både på trampolinen og løb, siger Ditte. Går til godt formål Med de mange træningstimer i bagagen – og krydsede fingre for at det ikke medfører skader – føler Ditte Leere Hesselborg sig sikker på, at hun kommer til at snuppe danmarksrekorden. - Det skal jeg. Muligheden for ikke at gennemføre findes ikke. Jeg har viljen og kondien. Jeg kan godt lide at komme ud og mærke mig selv, når det bider. Det er der, jeg synes, det begynder at være sjovt. Tanken om at de mange svedperler kan veksles til kontanter til foreningen Skyggebørn, holder gejsten oppe hos den seje trampolininstruktør. - Det er en kæmpe bonus, at vi samler penge ind til, at børnene kan få de hjælpemidler, de skal have, for at kunne komme videre med deres liv.
Hun elsker at udfordre sin krop og mærke, når det rigtigt "bider".